साइना नेहवाल इंडोनेशियन ओपन के फाइनल में  
गत विजेता साइना नेहवाल लगातार तीसरी बार इंडोनेशिया ओपन सुपर सीरीज बैडमिंटन खिताब जीतने की दहलीज पर खड़ी हैं।
गत विजेता साइना नेहवाल लगातार तीसरी बार इंडोनेशिया ओपन सुपर सीरीज बैडमिंटन खिताब जीतने की दहलीज पर खड़ी हैं। साइना ने तीन सेट तक चले सेमीफाइनल में चीनी ताइपे की शाओ चीइह चेंग को हराकर फाइनल में प्रवेश किया। चौथी वरीयता प्राप्त भारतीय खिलाड़ी ने 45 मिनट चले मुकाबले में चेंग को 21-14, 14-21, 21-17 से मात दी।  गौरतलब है कि चेंग ने इस टूर्नामेंट में शीर्ष वरीयता प्राप्त शिझियान वांग और सातवीं वरीयता प्राप्त झिन लियु को हराकर उलटफेर किया था। सेमीफाइनल मुकाबले के पहले गेम में साइना ने लगातार सात अंक हासिल करके इस गेम को जीता।  21 वर्षीय भारतीय खिलाड़ी हालांकि दूसरे गेम में अपनी लय खोती हुई नजर आई, जिससे चेंग ने बराबरी हासिल कर ली। तीसरा गेम काफी नजदीकी रहा, लेकिन चेंग के पास साइना के 11 स्मैश विनर्स का कोई जवाब नहीं था और इस प्रकार साइना ने मुकाबला अपने नाम करते हुए खिताबी मुकाबले में प्रवेश किया।